**Saopštenje: Aktivnosti na sprječavanju širenja bolesti "*plavi jezik*"**

Bolest *plavog jezika* službeno je potvrđena u Crnoj Gori 17.10.2014. godine, na osnovu dijagnostičkog ispitivanja goveda i ovaca koje je sprovedeno u okviru **Programa obaveznih mjera zdravstvene zaštite životinja u 2014.**

Bolest plavog jezika je nekontagiozna virusna bolest domaćih i divljih preživara, koju prenose insekti iz roda *Culicoides*. **Bolest se ne prenosi na ljude**. Bolest karakteriše povećana tjelesna temperatura, upala sluzokoža glave, slinjenje, oticanje glave i jezika i hemoragična krvarenja. **Najosjetljivije životinje na ovu bolest su ovce**, dok goveda i koze rjeđe pokazuju kliničke znakove bolesti, ali mogu određeno vrijeme biti nosioci virusa.

Bolest se ne prenosi direktnim, ni indirektnim kontaktom prijemčivih životinja, **već isključivo ujedom insekata iz roda Culicoides, koji je biološki vektor (prenosilac) ove bolesti**. To znači da se bolest pojavljuje u periodu aktivnosti ovih insekata u toplijim mjesecima. U odsustvu odgovarajućih vektora nema prenosa virusa bolesti plavog jezika među prijemčivih vrstama životinja.

****

Klimatski uslovi tokom proteklih ljetnjih mjeseci pogodovali su znatnom povećanju brojnosti prenosilaca, što je i dovelo do pojave bolesti i velikom obimu na prostoru Balkanskog poluostrva. **Skorim završetkom sezone aktivnosti *Culicoides-a*, za očekivati je da će epozootiološka situacija, kada je ova bolest u pitanju, biti povoljnija u cijelom regionu i u Crnoj Gori.**

Bolest plavog jezika u Crnoj Gori prvi put je registrovana 2001. godine na teritoriji opštine Rožaje. Od tada do danas nije bilo pojave ove bolesti. Od 2001. godine uspostavljen je Program praćenja prisustva i blagovremenog otkrivanja ove bolesti kod goveda i malih preživara u okviru Programa obaveznih mjera zdravstvene zaštite životinje koji donosi Ministarstvo poljoprivrede i ruralnog razvoja za svaku godinu. Na godišnjem nivou, ovim Programom ispitivano je oko 2.000 uzoraka krvi porijeklom od goveda mlađih od dvije godine i od ovaca iz svih opština u Crnoj Gori. Sredstva za monitoring obezbjeđivana su u budžetu Ministarstva poljoprivrede i ruralnog razvoja, Veterinarska uprava.

Bolest plavog jezika je u periodu avgust-septembar 2014. godine potvrđena i u zemljama regiona (Grčka, Makedonija, Bugarska, Rumunija, Mađarska, Srbija i Albanija). Kako se veliki broj goveda, ovaca i koza uvozi na teritoriju Crne Gore, za potrebe klanja ili daljeg uzgoja, Ministarstvo poljoprivrede i ruralnog razvoja - Veterinarska uprava je:

* **privremeno zabranila uvoz preživara** namjenjenih za uzgoj i držanje iz država u kojima je potvrđena bolest plavog jezika. Za uvoz preživara namjenjenih klanju zahtjevane su dodatne garancije, u skladu sa standardima Svjetske organizaciji za zdravlje životinja (OIE) i propisima Crne Gore; i
* 03.10.2014. godine **donijela Stručno uputstvo za postupanje u cilju sprječavanja širenja bolesti plavog jezika** na teritoriji Crne Gore sa teritorije Republike Srbije[[1]](#footnote-2), za uvoz preživara namjenjenih klanju, koje je odmah dostavljeno Upravi za inspekcijske poslove-veterinarskim inspektorima, subjektima u poslovanju hranom koji obavljaju djelatnost uvoza i klanja preživara (goveda, ovce i koze), veterinarskim ambulantama koje su ovlašćene za vršenje pregleda na liniji klanja, Specijalističkoj veterinarskoj laboratoriji i Upravi za veterinarstvo Srbije.

**Od službene potvrde prvog slučaja bolesti do danas, bolest je službeno potvrđena kod goveda i ovaca na teritoriji pet opština, kod 49 gazdinstava**: Podgorica (6 gazdinstava), Danilovgrada (35 gazdinstava), Cetinja (1 gazdinstvo), Ulcinja (6 gazdinstava) i Herceg Novog (1 gazdinstvo).

Odmah nakon službene potvrde bolesti, Ministarstvo poljoprivrede i ruralnog razvoja - Veterinarska uprava je:

* zajedno sa veterinarskim inspektorima i nadležnim veterinarima iz ovlašćenih veterinarskih ambulanti **izvršila neposredni pregled gazdinstava na kojima je potvrđena bolest**;
* **sačinila Uputstvo za sprovođenje epizootiološkog ispitivanja** u slučaju sumnje ili potvrđenog slučaja plavog jezika, koje je dostavljeno Upravi za inspekcijeske poslove u cilju boljeg i potpunijeg preduzimanje mjera i planiranja aktivnosti na spriječavanju širenja i iskorijenjavanju bolesti;
* 20.10.2014. godine **obavijestila Evropsku komisiju (EK) i Svjetsku organizaciju za zdravlje životinja (OIE)** o službenoj potvrdi bolesti i narednim koracima na suzbijanju bolesti;
* 23.10.2014. godine **donijela O D L U K U o utvrđivanju granica zaraženog i ugroženog područja od bolesti plavog jezika**.[[2]](#footnote-3)

Kako je to predviđeno propisima, Specijalistička veterinarska laboratorija poslala je uzorke na potvrdno ispitivanje u referentnu laboratoriju EU za bolest plavog jezika (The Pirbright Institute, Velika Britanija). **Dana 28.10.2014. godine potvrđeni su pozitivni rezultati Specijalističke veterinarske laboratorije i utvrđeno je da se radi o sero tipu BTV-4.**

Ministarstvo poljoprivrede i ruralnog razvoja – Veterinarska uprava su putem medija i web-sajta, dodatno informisali javnost, posebno vlasnike životinja o pojavi ove bolesti kao i mjerama i preporukama koje treba da preduzimaju vlasnici goveda, ovaca i koza (saopštenje za javnost o potvrđenim slučajevima bolesti plavi jezik)[[3]](#footnote-4).

I slučaju sumnje ili potvrde bolesti, veterinarske ambulante obavještavale su UIP - veterinarsku inspekciju koja je naredila sprovođenje mjera vlasnicima i veterinarskim ambulantama u skladu sa *Pravilnikom o mjerama za spriječavanje pojave, suzbijanje i iskorijenjivanje zarazne bolesti plavog jezika* i *Zakonom o veterinarstvu*. **Jedna od mjera je i zabrana prometa i kretanja preživara na stočnoj pijaci Podgorica**.

**PREDLOG AKTIVNOSTI I MJERA KOJE JE POTREBNO PREDUZETI**

1. Pojavom bolesti plavog jezika angažovani su svi kapaciteti Specijalističke veterinarske laboratorije. Međutim, zbog ograničenog broja reagenasa kojim se u ovom trenutku raspolaže **potrebno je, po hitnom postupku, obezbjediti dodatnu količinu reagenasa, kako bi se blagovremeno vršila dijagnostička ispitivanja.**
2. Potrebno je vršiti kontinuirani nadzor nad primjenom mjera propisanih *Pravilnikom o mjerama za spriječavanje pojave, suzbijanje i iskorijenjivanje zarazne bolesti plavog jezika*. Potrebno je preduzeti sledeće aktivnosti: (i) monitoring prenosioca bolesti, (ii) serološki nadzor kontrolnih životinja.
3. Obezbijediti dodatna sredstva u iznosu od 30.000€ koja se odnose na troškove sprovođenja mjera, uzorkovanje krvi i dostavljanje uzoraka, nabavku reagenasa i vršenje laboratorijskih analiza, usmrćivanje životinja oboljelih životinja sa izraženim kliničkim simptomima.
4. Nastaviti sa aktivnostima tokom idućih godina (2015. i dalje), kako bi se doprinijelo sprečavanju daljeg širenja i iskorijenjivanju ove bolesti i spriječile neželjene posljedice po zdravlje životinja, ekonomske štete za držaoce životinja i ekonomiju Crne Gore.

**PR Služba Ministarstva poljoprivrede i ruralnog razvoja**

1. http://www.mpr.gov.me/vijesti/142244/Uputstvo-Ministarstva-poljoprivrede-za-postupanje-u-cilju-sprjecavanja-sirenja-bolesti-plavi-jezik-sa-teritorije-Srbije.html [↑](#footnote-ref-2)
2. Zaraženim područjem smatra se područje na kojem postoji jedan ili više izvora zaraze. Ugroženim područjem, smatra se područje koje se graniči sa zaraženim područjem sa kojeg se može prenijeti zaraza. [↑](#footnote-ref-3)
3. http://www.mpr.gov.me/vijesti/142805/Veterinarska-uprava-Registrovana-bolest-goveda-i-ovaca-plavi-jezik.html [↑](#footnote-ref-4)